b"\n_START_ARTICLE_\nTantadruj\n_START_SECTION_\nPovzetek zgodbe\n_START_PARAGRAPH_\nSnov za novelo izhaja iz ljudske pripovedi, ki jo je avtorju kot otroku pripovedovala mati. Zgodba je o nor\xc4\x8dku Tantadruju, ki si je \xc5\xbeelel umreti. Na\xc4\x8din na katerega bi lahko umrl, vedno najprej zaupa \xc5\xbeupniku, a mu ta vse poskuse prepre\xc4\x8di. Pove mu, da mora trpeti, preden pride do jame. Iz tega nor\xc4\x8dek sklepa, da se mora dati zakopat. Ko se nekega ve\xc4\x8dera norci odpravljajo k Hotejcu, odidejo na pokopali\xc5\xa1\xc4\x8de in Tantadruja \xc5\xbeivega zakopljejo. Matic gre zvonit, s \xc4\x8dimer zbudi celo vas. Za kazen stra\xc5\xbenik nor\xc4\x8dke razpo\xc5\xa1lje vsakega nazaj v kraj, s katerega je pri\xc5\xa1el. _NEWLINE_V delu nastopa pet va\xc5\xa1kih posebne\xc5\xbeev, ve\xc4\x8dini katerih so vzdevki nadeti zaradi njihovih ponavljajo\xc4\x8dih se fraz. Tako Tantadruj vsak stavek pri\xc4\x8dne z \xc2\xbbTantadruj\xc2\xab\xc2\xa0(nare\xc4\x8dno \xc2\xbbta in ta in drug\xc2\xab), Luka Bo\xc5\xbeorno-boserna ljudi pozdravlja z \xc2\xbbbo\xc5\xbeorno-boserna\xc2\xab\xc2\xa0(me\xc5\xa1anica italijanskega pozdrava Buon giorno 'dober dan' in Buona sera 'dober ve\xc4\x8der'), Furlan Rusepatacis redkokdaj izjavi kaj drugega kot \xc2\xbbPha! Raus e patacis, repa in krompir!\xc2\xab, \xc5\xbdakaj pa ves \xc4\x8das radovedno spra\xc5\xa1uje \xc2\xbb\xc5\xbeakaj\xc2\xab. Zaradi jezikovne omejenosti je komunikacija med njimi in okolico minimalna. V delu se sre\xc4\x8damo tudi z Maticem Enaka palica, ki mu je bil vzdevek dodeljen, zato ker neprestano obrezuje leskovo palico, da bi bila enaka na vseh koncih.\n_START_SECTION_\nObjave\n_START_PARAGRAPH_\nPo prvi izdaji 1959 je bil Tantadruj desetkrat ponatisnjen (1964, 1970, 1971, 1973, 1977, 1980, 1993, 1995, 1999) in preveden v enajst jezikov."